ΑΠΟΦΑΣΗ ΤΗΣ ΕΠΙΤΡΟΠΗΣ της 28ης Ιουνίου 1993 σχετικά με την καθιέρωση των οικολογικών κριτηρίων για την απονομή του κοινοτικού οικολογικού σήματος σε πλυντήρια ρούχων

(93/430/ΕΟΚ)Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Οικονομικής Κοινότητας,

τον κανονισμό (ΕΟΚ) αριθ. 880/92 του Συμβουλίου της 23ης Μαρτίου 1992 σχετικά με κοινοτικό σύστημα απονομής οικολογικού σήματος (1), και ιδίως το άρθρο 5,

Εκτιμώντας:

ότι το άρθρο 5 παράγραφος 1 πρώτο εδάφιο του κανονισμού (ΕΟΚ) αριθ. 880/92 προβλέπει ότι οι όροι για την απονομή του κοινοτικού οικολογικού σήματος καθορίζονται ανά κατηγορία προϊόντων-

ότι στο άρθρο 10 παράγραφος 2 του κανονισμού (ΕΟΚ) αριθ. 880/92 δηλώνεται ότι η οικολογική επίδοση ενός προϊόντος αξιολογείται σε σχέση με τα ειδικά κριτήρια που καθορίζονται για τις κατηγορίες προϊόντων-

ότι το άρθρο 5 παράγραφος 1 δεύτερο εδάφιο του κανονισμού (ΕΟΚ) αριθ. 880/92 προβλέπει περαιτέρω ότι οι κατηγορίες προϊόντων, τα ειδικά για κάθε κατηγορία οικολογικά κριτήρια και η αντίστοιχη διάρκεια ισχύος τους, καθορίζονται με τη διαδικασία του άρθρου 7 του εν λόγω κανονισμού, έπειτα από τη διαδικασία διαβούλευσης του άρθρου 6-

ότι, σύμφωνα με το άρθρο 6 του κανονισμού (ΕΟΚ) αριθ. 880/92, η Επιτροπή έχει συμβουλευτεί τους κύριους ενδιαφερόμενους κύκλους στα πλαίσια ενός γνωμοδοτικού σώματος-

ότι τα προβλεπόμενα μέτρα είναι σύμφωνα με τη γνώμη της συμβουλευτικής επιτροπής που προβλέπεται στο άρθρο 7 του κανονισμού (ΕΟΚ) αριθ. 880/92,

ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:

Άρθρο 1

Η κατηγορία προϊόντων στην οποία αναφέρεται η απόφαση ορίζεται ως εξής:

Πλυντήρια ρούχων που ανοίγουν από εμπρός και που ανοίγουν από επάνω, τα οποία πωλούνται στο ευρύ κοινό, εκτός των διπλού κάδου και των στεγνωτηρίων, στο εξής "κατηγορία προϊόντων".

Άρθρο 2

Η περιβαλλοντική επίδοση της κατηγορίας προϊόντων αξιολογείται σε σχέση με τα ειδικά οικολογικά κριτήρια που καθορίζονται στο παράρτημα.

Άρθρο 3

Ο ορισμός κατηγορίας προϊόντων και τα ειδικά οικολογικά κριτήρια για την κατηγορία προϊόντων ισχύουν έως τις 30 Ιουνίου 1996.

Άρθρο 4

Η παρούσα απόφαση απευθύνεται στα κράτη μέλη.

Βρυξέλλες, 28 Ιουνίου 1993.

Για την Επιτροπή

Γιάννης ΠΑΛΑΙΟΚΡΑΣΣΑΣ

Μέλος της Επιτροπής

(1) ΕΕ αριθ. L 99 της 11. 4. 1992, σ. 1.

ΠΑΡΑΡΤΗΜΑ

ΚΡΙΤΗΡΙΑ ΟΙΚΟΛΟΓΙΚΟΥ ΣΗΜΑΤΟΣ ΓΙΑ ΠΛΥΝΤΗΡΙΑ ΡΟΥΧΩΝ Α. Βασικά κριτήρια Τα κριτήρια αυτά βασίζονται στις μείζονες περιβαλλοντικές επιπτώσεις, όπως προβάλλονται στην εκτίμηση για ολόκληρη τη διάρκεια του κύκλου ζωής. Πρέπει να έχουν επιτευχθεί όλα τα οριακά επίπεδα ώστε να υφίσταται καταλληλότητα για απονομή οικολογικού συστήματος.

i) Κατανάλωση ενέργειας

Η συσκευή πρέπει να καταναλώνει λιγότερη ή ίση ηλεκτρική ενέργεια με 0,23 KWh ανά kg ωφέλιμου φορτίου πλύσης σε δοκιμασία IEC 456 για πλύση βαμβακερών χωρίς πρόπλυση σε 60o C, αποκλειστικά με κρύο νερό.

Η συσκευή πρέπει να καταναλώνει λιγότερη ή ίση ηλεκτρική ενέργεια με 0,11 KWh ανά kg ωφέλιμου φορτίου πλύσης σε δοκιμασία IEC 456 για πλύση βαμβακερών χωρίς πρόπλυση σε 40o C, αποκλειστικά με κρύο νερό.

ii) Κατανάλωση νερού

Η συσκευή πρέπει να καταναλώνει λιγότερο ή ίσο των 17 λίτρων νερού ανά kg ωφέλιμου φορτίου πλύσης σε δοκιμασία IEC 456 για πλύση βαμβακερών χωρίς πρόπλυση είτε σε 60o C, είτε σε 40o C.

iii) Κατανάλωση απορρυπαντικού

Η συσκευή επιτρέπεται να έχει απώλεια λιγότερη ή ίση του 5 % του απορρυπαντικού σε δοκιμασία IEC 456, όπου το απορρυπαντικό εισάγεται μέσω της θήκης απορρυπαντικού.

Β. Κριτήρια βέλτιστης λειτουργίας Τα κριτήρια βέλτιστης λειτουργίας αναφέρονται σε χαρακτηριστικά ενός πλυντηρίου ρούχων που έχουν μικρότερη συμβολή στις γενικότερες περιβαλλοντικές επιπτώσεις του προϊόντος. Τα εκάστοτε απαραίτητα επίπεδα για τα κριτήρια αυτά αντικατοπτρίζουν τη βέλτιστη περιβαλλοντική λειτουργία. Τα κριτήρια αυτά πρέπει να έχουν επιτευχθεί στο σύνολό τους ώστε να υφίσταται καταλληλότητα για απονομή οικολογικού σήματος.

i) Οδηγίες χρήσης

1. Πάνω στη συσκευή πρέπει να υπάρχει σαφής σήμανση των καταλλήλων θέσεων σύμφωνα με το είδος του υφάσματος και τον κώδικα πλύσης.

2. Πάνω στη συσκευή πρέπει να υπάρχει σαφής σήμανση των προγραμμάτων και επιλογών για εξοικονόμηση ενέργειας και νερού.

3. Ο καταναλωτής πρέπει να διαθέτει σαφείς οδηγίες σχετικά με:

- σύσταση για πλύσεις με πλήρες φορτίο αντί με μερικό φορτίο, κατά το δυνατόν,

- σύσταση σχετικά με τη βέλτιστη θερμοκρασία πλύσης ανάλογα με το είδος των υφασμάτων,

- σύσταση για ρύθμιση της δόσης του απορρυπαντικού ανάλογα με τη σκληρότητα του νερού, το μέγεθος του φορτίου πλύσης και το βαθμό εδάφους,

- σύσταση για την κατάλληλη εγκατάσταση της συσκευής ώστε να γίνεται βέλτιστη εκμετάλλευση της χρήσης ζεστού και κρύου νερού, σε περίπτωση που η συσκευή διαθέτει αυτήν τη δυνατότητα, συμπεριλαμβανομένης σύστασης σχετικά με το χρησιμοποιούμενο καύσιμο για θέρμανση νερού οικιακών χρήσεων,

- σύσταση κατάλληλης ταξινόμησης των υφασμάτων,

- σύσταση σχετικά με περιπτώσεις όπου είναι μάλλον απαραίτητη η πρόπλυση, εάν υπάρχει η δυνατότητα,

- σύσταση σχετικά με την κατανάλωση της συσκευής σε ενέργεια και νερό για διάφορες θέσεις ρύθμισης της θερμοκρασίας και του φορτίου πλύσης καθώς και ανάλογα με το αν υπάρχει δυνατότητα επιλογής για χρησιμοποίηση ζεστού ή κρύου νερού,

- σύσταση σχετικά με την κατασκευή της συσκευής από ανακυκλώσιμα υλικά, καθώς και σχετικά με την ανάλογη τελική της διάθεση.

ii) Ενθάρρυνση της ανακύκλωσης

Τα παρακάτω υλικά, όπου απαντώνται σε κατασκευαστικά μέρη σε ποσότητες άνω των 50 g, πρέπει να διαθέτουν μόνιμη σήμανση αναγνώρισης του υλικού:

- πολυπροπυλένιο,

- πολυστυρόλιο,

- PVC,

- HDPE,

- LDPE,

- ABS,

- πολυαμίδιο,

- άλλα υλικά.

Για τη σήμανση πρέπει να γίνεται χρήση των συμβόλων ή συντετμημένων όρων που αναφέρονται στο ISO 1043.

Γ. Κριτήρια επίδοσης i) Επίδοση πλύσης

Η συσκευή πρέπει να επιτυγχάνει τουλάχιστον κατά 20 % απομάκρυνση κηλίδας με βάση το δείγμα υφάσματος δοκιμής EMPA που έχει ρυπανθεί με αιθάλη σε δοκιμή IEC 456 στους 60 o C.

Η συσκευή πρέπει να επιτυγχάνει τουλάχιστον κατά 6 % απομάκρυνση κηλίδας με βάση το δείγμα υφάσματος δοκιμής EMPA που έχει ρυπανθεί με αιθάλη σε δοκιμή IEC 456 στους 40 o C.

ii) Απόδοση έκπλυσης

Η συσκευή πρέπει να επιτυγχάνει απόδοση έκπλυσης τουλάχιστον 60 αραιώσεων, όπως ορίζεται στο IEC 456.